Mednarodni festival sodobne glasbe Kogojevi dnevi

Sezona XXXVIII/3

**Godalni kvartet Dissonance**

Janez Podlesek, violina

Matjaž Porovne, violina

Oliver Dizdarević, viola

Klemen Hvala, violončelo

Sreda, 13. september 2017, ob 20.30

Cerkev svete Marije Vnebovzete, Kanal

**Program:**

Vito Žuraj: SCRATCH

(1979)

Marijan Gabrijelčič:ANDANTE ZA GODALNI KVARTET

(1940–1998)

M. Kogoj / F. Avsenek: ANDANTE ZA GODALA (Andante za violino in klavir)

(1892–1956)

Dmitrij Šostakovič:GODALNI KVARTET ŠT. 8 V C-MOLU, OP. 110

(1906–1975) *Largo*

*Allegro molto*

*Allegretto*

*Largo*

*Largo*

**Vito Žuraj** (Maribor) je prodorni skladatelj mednarodno uspešne slovenske srednje generacije, za katero je značilno, da je študirala po svetu in ji je Evropa postala skupna domovina, poleg tega so zanjo postale samoumevne mednarodne štipendije, skladateljska naročila, mednarodne izvedbe, nagrade s svetovnih festivalov za nadarjenost in izurjenost. Vito Žuraj ima za seboj obsežen opus za najrazličnejše zasedbe od solističnih, elektronskih, komornih, ansambelskih in simfoničnih del do opere (prek 70 v celoti). Skladba za godalni kvartet ***Scratch*** je priostreno, duhovito, glasbeno in zanimivo enostavčno delo, ki je tudi izvedbeno zelo posebno; s praskanjem in pizzicati glasbeniki ustvarjajo atraktivno homogeno in ekspresivno glasbeno govorico. Po njegovih besedah je Scratch »kratka študija za godalni kvartet z zvočno strukturo zgrajeno predvsem na osnovi pizzicata, ki skladbi daje pečat pointilizma. Skladba je nastala leta 2012 za skladateljsko tekmovanje Premio San Fedele Milano.« Prvič ga je izvedel Quartetto Prometeo leta 2012 na 4. mednarodnem festivalu sodobne glasbe Pharos v Delikiposu (Ciper). (povzeto po Mojci Menart)

**Marijan Gabrijelčič** je pomembno vplival na glasbeno dogajanje Slovenije v drugi polovici 20. stoletja, in to na različne načine, kot skladatelj, publicist, direktor Slovenske filharmonije, organizator Festivala Kogojevi dnevi ter profesor za kompozicijo in rektor na Akademiji za glasbo v Ljubljani. Marijan Gabrijelčič, ki je svojo glasbeno znanje in dediščino črpal iz rodne Primorske, iz Gorenjega Polja, je v svojih skladbah jasno izrazil privrženost ekspresionističnim težnjam. Eksperimentiranje pa je privedlo do svobodnega in odprtega glasbenega sloga. Zanimivo pri njegovih skladateljskih hotenjih je bila skrb do tradicije, ki jo je prefinjeno poskušal približati takrat sodobnemu esteticizmu. Te lastnosti bomo zaznali tudi v skladbi ***Andante za godalni kvartet***, ki je v opusu med njegovim poznimi deli, in je iz leta 1993. Andante je drugi stavek in edini ohranjen iz tristavčnega kvarteta. V Narodni univerzitetni knjižnici, kjer hranijo njegovo notno zapuščino, je tudi mapa z omenjeno skladbo. Na njej je pripisana njegova opomba, da sta ostala dva stavka kvarteta pogrešana.

***Andante za violino in klavir*** je **Marij Kogoj** napisal v letu 1924. Kratka skladba slika čustveni in miselni svet Marija Kogoja in je dober primer glasbenega ekspresionizma. Oblikovni koncept dela je svoboden. Zato pa precej zahteven za izvajanje, saj v tej prostosti ne sledi nobenemu oblikovnemu okviru. Edino merilo razvoja skladbe je čustveni svet Marija Kogoja, s katerimi je ustvaril neobičajno in edinstveno povednost. Andante je skrivnostna izpoved temačnega, ki se giba od globoke meditativnosti do upanja, pade v trpko osamljenost in se vrne k toplini iskrenega, vnovič potone v resignacijo in obup, v katerem: »Visi kot usodni meč občutek temne in nejasne slutnje. Ta dobi svoje končno potrdilo v grozljivi zaključni ponovitvi začetnega motiva 'sul ponticello', motiva, ki se brezizhodno in tožeče vrti nad neizprosnimi udarci v orkestru,« je zapisal violinist Rok Klopčič. Andante za violino je ena izmed najbolj priljubljenih instrumentalnih del tega goriškega skladatelja.

Simfonije in godalni kvarteti **Dmitrija Šostakoviča** sodijo med najveličastnejše primerke teh klasičnih oblik, ki so bile ustvarjene v 20. stoletju. ***Godalni kvartet št. 8 v c-molu, op. 110***, je napisal leta 1960, in ga poklonil vsem žrtvam fašizma in vojn, kar se jasno izraža v sami kompleksnosti dela in melanholičnem razpoloženju. Razlog za to izhaja iz okolja. Šostakovič se je med pisanjem te skladbe mudil v Dresdnu, angažiran za pripravo glasbe za film Pet dni, pet noči, ki govori o tem mestu v času vojne. V 60. letih prejšnjega stoletja je bil Dresden še vidno zaznamovan s posledicami bombardiranja v 2. svetovni vojni, kar je skladatelja, sodeč po njegovih besedah, ganilo: »Zelo se me je dotaknilo to grozljivo in brezčutno uničenje.« Šostakovič je ustvaril 15 godalnih kvartetov in ta sodi med njegove najboljše. Vsebuje pet povezanih stavkov, ki se jih izvaja neprekinjeno – attacca. V njem so številne tematske reference, nekje širše, nekje ožje zastopane, nanašajoče se na druga njegova dela, kot so 1. in 5. simfonija, klavirski trio, prvi koncert za violončelo, ljubezenska arija iz opere Lady Machbet iz Mtsenska in druge. Vmes tega nenavadno bogatega nabora citatov se kot rdeča nit ves čas ponavlja motiv iz tonov DSCH, ki ponazarja njegove inicialke. Mogoče je ta vključitev v skladbo, ki je posvečena žrtvam Hitlerja in Stalina, na nek način portret njega samega, saj se je nemalokrat čutil ujet v zanke totalitaristične igre sovjetskih avtoritet.

**Godalni kvartet Dissonance** sestavljajo člani orkestra Slovenske filharmonije. Glasbeniki so se v kvartet združili leta 2014 ob priložnosti prve slovenske izvedbe Godalnega kvarteta Lojzeta Lebiča, ki ga je skladatelj napisal pred več kot 30 leti. Strokovna kritika je po debiju kvarteta zapisala, da je presenetila »ad hoc zasedba godalnega kvarteta« in da sta zavzetost pa tudi zvočna strast mladih članov domačih filharmonikov navdušujoča »in veljalo bi, da bi zasedba prerasla v stalno izvajalsko telo«. (povzeto po Dnevnik, 16. 6. 2014) Po uspešnem debiju so se zaradi želje po nadaljnjem skupnem muziciranju res odločili, da prerastejo v stalno zasedbo. Šele pozneje pa so si po vzoru Godalnega kvarteta v C-duru, KV 465, Wolfganga Amadeusa Mozarta nadeli ime Dissonance. Simbolizira pa poslanstvo ansambla, ki se posveča tako klasični literaturi kot tudi delom sodobnih skladateljev, zlasti slovenskih. Kvartet je doslej nastopil v okviru Koncertnega ateljeja Društva slovenskih skladateljev, na Svetovnih glasbenih dnevih »WMD 2015«, v okviru Imaga Sloveniae, na Festivalu Soboški dnevi 2016, na Festivalu Maribor, Mednarodnemu bienalu sodobne glasbe v Kopru in ostalih prizoriščih. V sodelovanju s priznanim italijanskim klarinetistom Michelejem Marellijem je kvartet na festivalu Musica In Estate 2015 v Acqui Terme, Alessandrija (Italija) in v okviru mednarodnega cikla Simfonic voices v Kopru izvedel projekt »Mozart Destrutturato«. Nastopil pa je tudi v koncertnem ciklu Grajske harmonije, ki jih Kulturni dom Nova Gorica organizira na Gradu Kromberk. Godalni kvartet je tudi reden gost Festivala Kogojevi dnevi.

Pripravila: Metka Sulič

NAPOVEDUJEMO:

Petek, 15. september 2017, ob 20.30

Cerkev svete Marije Vnebovzete, Kanal

Godalni ansambel Camerata

»In memoriam maestro Anton Nanut«

Matjaž Robavs, bariton

Sonja Zupančič, sopran

Sofija Ristič in Anja Gaberc, harfi

Franc Avsenek, dirigent

Vstopnine ni.